जडेजा-क्लासेन में बहस, गायकवाड ने लिए 2 डाइविंग कैच; देखें CSK-SRH मैच के मोमेंट्स
IPL 2023 CSK vs SRH Moments | Dhoni Sundar Jadeja Klassen, मैच में महेंद्र सिंह धोनी के रॉकेट थ्रो ने वॉशिंगटन सुंदर को आउट किया। रवींद्र जडेजा कैच लेने की कोशिश कर रहे थे, लेकिन हेनरिक क्लासेन उनके सामने आ गए।
इंडियन प्रीमियर लीग (IPL) में शुक्रवार को चेन्नई सुपर किंग्स ने सनराइजर्स हैदराबाद को 7 विकेट से हरा दिया। चेपॉक स्टेडियम में हैदराबाद ने टॉस हारकर पहले बैटिंग करते हुए 20 ओवर में 134 रन बनाए। जवाब में चेन्नई ने 19वें ओवर में टारगेट हासिल कर लिया।
मैच में महेंद्र सिंह धोनी के रॉकेट थ्रो ने वॉशिंगटन सुंदर को आउट किया। रवींद्र जडेजा कैच लेने की कोशिश कर रहे थे, लेकिन हेनरिक क्लासेन उनके सामने आ गए। मयंक मारकंडे ने बेहतरीन गूगली पर अंबाती रायडु को बोल्ड किया और महीश तीक्षणा ने विकेट लेने के बाद ट्रेडमार्क अंदाज में सेलिब्रेशन किया। मैच के ऐसे ही टॉप मोमेंट्स इस खबर में हम जानेंगे। मैच रिपोर्ट पढ़ने के लिए यहां क्लिक करें...
1. धोनी का कैच, तीक्षणा का ट्रेडिशनल सेलिब्रेशन
13वें ओवर की पांचवीं बॉल महीश तीक्षणा ने गुड लेंथ पर फेंकी। ऐडन मार्करम बॉल पर कट शॉट खेलने गए। लेकिन बॉल ने बैट का बाहरी किनारा लिया, विकेट के पीछे खड़े महेंद्र सिंह धोनी ने शानदार कैच कर लिया। तीक्षणा ने हवा में तीर मारने का इशारा कर विकेट सेलिब्रेट किया। तीक्षणा अक्सर विकेट लेने के बाद इसी तरह सेलिब्रेट करते हैं। इस विकेट के बाद हैदराबाद का स्कोर 90/4 हो गया।
2. जडेजा-क्लासेन में हुई बहस 
पहली पारी के 14वें ओवर में चेन्नई के रवींद्र जडेजा और हैदराबाद के हेनरिक क्लासेन में बहस देखने को मिली। ओवर की पहली बॉल जडेजा ने फुलर लेंथ फेंकी। बैटर मयंक अग्रवाल ने ड्राइव किया, लेकिन बॉल सामने बॉलर के पास ही जाने लगी। जडेजा ने कैच लेने की कोशिश की, लेकिन नॉन-स्ट्राइकर एंड पर हेनरिक क्लासेन उनके सामने अड़ गए।
क्लासेन के कारण जडेजा कैच पूरा नहीं कर सके। जडेजा ने क्लासेन की आंखों में देख कर उन्हें बीच में न आने की चेतावनी दी। ओवर की पांचवीं ही बॉल पर जडेजा ने मयंक को स्टंप आउट करा दिया। इस विकेट के बाद भी जडेजा क्लासेन को कुछ कहते नजर आए। इस विकेट के बाद हैदराबाद का स्कोर 95/5 हो गया।
3. गायकवाड ने पकड़े बेहतरीन डाइविंग कैच
चेन्नई के ऋतुराज गायकवाड ने मैच में 2 बेहरीन डाइविंग कैच पकड़े। पांचवें ओवर की दूसरी गेंद आकाश सिंह ने ऑफ साइड पर शॉर्ट पिच फेंकी। हैरी ब्रूक ने कट किया, लेकिन बैकवर्ड पॉइंट पर गायकवाड ने बेहतरीन डाइव मारकर कैच पूरा कर लिया। ब्रूक 18 रन ही बना सके।
18वें ओवर की तीसरी बॉल मथीश पथिराना ने फुलर लेंथ फेंकी। हेनरिक क्लासेन ने कवर ड्राइव शॉट खेला, लेकिन गायकवाड ने बेहतरीन डाइव मारकर उन्हें भी पवेलियन भेज दिया। क्लासेन 17 रन ही बना सके। इस विकेट के बाद हैदराबाद का स्कोर 116/6 हो गया।
4. धोनी के रॉकेट थ्रो ने सुंदर को पवेलियन भेजा
पहली पारी की आखिरी गेंद तुषार देशपांडे ने फुलर लेंथ फेंकी। मार्को यानसेन बॉल मिस कर गए, वॉशिंगटन सुंदर रन लेने के लिए दौड़ पड़े। तब विकेट के पीछे महेंद्र सिंह धोनी ने डायरेक्ट थ्रो मारा और सुंदर को पवेलियन लौटना पड़ गया। उन्होंने 9 रन बनाए और टीम 20 ओवर में 7 विकेट पर 134 रन ही बना सकी।
5. मयंक मारकंडे ने रायुडु को बोल्ड किया
दूसरी पारी में मयंक मारकंडे के अलावा हैदराबाद के ज्यादातर बॉलर्स कुछ खास नहीं कर सके। मारकंडे ने अजिंक्य रहाणे और अंबाती रायुडु के विकेट लिए, वहीं चेन्नई का तीसरा बैटर रन आउट हुआ। 17वें ओवर की आखिरी बॉल मयंक मारकंडे ने गुड लेंथ पर गूगली फेंकी। रायुडु इसे समझ नहीं सके और बोल्ड हो गए। बॉल सीधे गिल्लियों से जा लगी, जो 'बॉल ऑफ द मैच' भी रही।
मारकंडे ने 15वें ओवर में अजिंक्य रहाणे को भी कैच आउट कराया। इस पर ऐडन मार्करम ने स्लिप में जम्प कर बेहतरीन कैच लिया।
मैच के कुछ और इंटरेस्टिंग फोटोज...
स्पोर्ट्स से जुड़ी अन्य खबरें भी पढ़ें। 
चेन्नई-अहमदाबाद में होंगे IPL-16 के प्लेऑफ मुकाबले:23 मई को पहला, 26 को दूसरा क्वालिफायर; नरेंद्र मोदी स्टेडियम में ही होगा फाइनल
इंडियन प्रीमियर लीग (IPL) के 16वें सीजन के प्लेऑफ मुकाबलों की तारीख और वेन्यू तय हो गए हैं। IPL ने अपनी ऑफिशियल वेबसाइट पर इस बात की जानकारी दी। चेन्नई और अहमदाबाद में क्वालिफायर, एलिमिनेटर और फाइनल मिलाकर कुल 4 मैच होंगे। दोनों शहरों को 2-2 मैच दिए गए हैं। पूरी खबर पढ़ने के लिए यहां क्लिक करें। 
IPL में 143 मैचों से सुपर ओवर का इंतजार:साल 2009 में पहली बार खेला गया; अब तक कुल 14 बार हुआ, 2020 में सबसे ज्यादा
सुपर ओवर...क्रिकेट मैच के रोमांच की चरम सीमा। इसका उपयोग तब होता है जब टी-20 मैच बराबरी पर समाप्त हुआ हो। इंडियन प्रीमियर लीग (IPL) में पिछले 143 मैचों से सुपर ओवर नहीं खेला गया। आखिरी सुपर ओवर 25 अप्रैल 2021 को 14वें सीजन के 20वें मैच में देखने को मिला था। तब सनराइजर्स हैदराबाद (SRH) के खिलाफ दिल्ली कैपिटल्स (DC) ने यह मैच जीता था। पूरी खबर पढ़ने के लिए यहां क्लिक करें। 